钦定古今图书集成/明伦汇编/氏族典/第037卷 > 《廖用贤尚友录》 > 松赟
## 钦定古今图书集成/明伦汇编/氏族典/第037卷 > 《廖用贤尚友录》 > 松赟

按《隋书松赟传》：“北海松赟，性刚烈，重名义，为石门府
队正。大业末，有贼杨厚拥徒作乱，来攻北海县，赟从
郡兵讨之。赟轻骑觇贼，为厚所获。厚令赟谓城中云：
‘郡兵已破，宜早归降’。赟伪许之。既至城下，大呼曰：‘我
是松赟，为官军觇贼，邂逅被执，非力屈也。今官军大
来，并已至矣。贼徒寡弱，旦暮擒剪，不足为忧’。贼以刀”
筑赟口，引之而去，殴击交下。赟骂厚曰：“老贼何敢致
辱贤良，祸自及也。”言未卒，贼已斩断其腰。城中望之，
莫不流涕扼腕，锐气益倍，北海卒完。炀帝遣户曹郎
郭子贱讨厚，破之。以赟亡身殉节，嗟悼不已，上表奏
之，优诏褒扬，赠朝散大夫、本郡通守。